Lehtikuva/Markku Ulander

Anna Kontula sotesta: Yksityinen ei ole ongelma, verovälttely on

Kokoomus-Suomessa epäkohdat ovat jo olemassa ja lisää heikennyksiä on tekeillä.

Kansanedustaja Anna Kontula kirjoittaa maanantaina Facebookissa, ettei hänellä ole mitään yksityisiä sotepalveluja vastaan.

”Ihmiset saavat kaikin mokomin käyttää yksityisiä palveluja niin paljon kuin haluavat, niin kauan kuin maksavat sen yksityisellä rahalla ja yritykset noudattavat suomalaisen yhteiskunnan pelisääntöjä”, hän selventää kantaansa.

Ongelma ei siis Kontulan mielestä ole yksityinen terveyspalvelu. Ongelma ovat:

1. Suurten kansainvälisten soteyritysten verovälttely.

2. Sellaiset palvelusetelimallit ja muut subventiot, joissa potilaalle jäävä maksuosuus vaihtelee. Tällöin julkinen sektori tukee rikkaille parempaa hoitoa kuin köyhille ja palvelujen saatavuutta alkaa ohjata maksukyky, ei tarve.

ILMOITUS

3. Yksityistäminen, ulkoistaminen tai kilpailun lisääminen ilman kokonaisarviointia, vain siksi, että nämä ymmärretään itseisarvoisina tavoitteina.

4. Julkisen sektorin heikentäminen siinä määrin, että yksityiset tuottajat voivat sanella hintansa.

5. Sellainen kilpailutus, jossa voittajaksi selviytyy välttelemällä veroja, rikkomalla laatuvaatimuksia tai heikentämällä työehtoja.

6. Demokratian kapeneminen, kun toiminta siirtyy yrityssalaisuuden piiriin.

7. Riittämätön tai huonosti organisoitu valvonta.

Kontulan mukaan kaikki seitsemän kohtaa ovat tämän päivän Suomea, erityisesti siellä, missä kokoomus on ollut vahvoilla.

”Ei ole mitään syytä olettaa, että kokoomuksen kiristämässä soteratkaisussa, kokoomuksen ohjastamassa hallituksessa mentäisiin näiden suhteen parempaan suuntaan. Päinvastoin, hallituksella on jo valmistelussa useita aloitteita, jotka pikemminkin heikentävät tilannetta”, hän kirjoittaa.